
Mestni svet
Trg Edvarda Kardelja 1, 5000 Nova Gorica											
Številka: 0110-00011/2026-3
Nova Gorica, dne 4. avgusta 2026							

Z A P I S N I K
12. izredne seje Mestnega sveta Mestne občine Nova Gorica, ki je bila 23. junija 2026 v veliki dvorani Mestne občine Nova Gorica, s pričetkom ob 18. uri.

Sejo je vodil Samo Turel, župan.

Zapisnik je vodila Šalini Goljevšček, podsekretarka za pravne zadeve.

Samo Turel, župan:
Spoštovane članice in člani mestnega sveta in drugi prisotni. Pričenjam 12. izredno sejo Mestnega sveta Mestne občine Nova Gorica. Vse skupaj lepo pozdravljam. Za današnjo sejo sta bili z dnevnim redom predlagani dve točki. Odsotnosti uradno ni opravičil noben član mestnega sveta. Predlagam, da preidemo najprej na ugotovitev sklepčnosti oziroma prisotnosti. Prosim, da se prijavite, da ugotovimo sklepčnost oziroma prisotnost. Ugotavljam, da je po elektronskem preverjanju prisotnih 28 svetnic oziroma svetnikov. S tem je zagotovljena sklepčnost in lahko pričnemo z delom.

Od 32 svetnikov je bilo na seji prisotnih 30 svetnikov, in sicer:
Miha Bitežnik, Igor Bizimoski, Ljubka Čargo, Gabrijel Fišer, Tanja Gregorič, Miloš Grilanc, Tomaž Horvat, Barbara Kante, Matija Kogoj, Petra Kokoravec, Tina Krog, Erika Lojk, Mišel Mitrović, Boža Mozetič, Oton Mozetič, Damjana Pavlica, Stjepan Pavusa, Andrej Pelicon, Alan Pertovt, Erika Podgornik Rijavec, Neđat Šalja, Andrej Šušmelj, Marko Tribušon, Dragica Vidmar, Tanja Vončina, Sandi Vrabec, Marjan Zahar, Elena Zavadlav Ušaj, Ana Zavrtanik Ugrin, Lara Žnidarčič.

Odsotna: Ana Gulič in Anton Harej.

Seji so prisostvovali:
· mag. Marinka Saksida, vodja Oddelka za družbene dejavnosti, k 1. točki dnevnega reda.
· Nada Uršič Debeljak, direktorica Ljudske univerze Nova Gorica, k 2. točki dnevnega reda.

Za overitelja zapisnika sta bila predlagana:
– Neđat Šalja,
– Miha Bitežnik.

Glasovanje teče. Od 28 svetnikov jih je 27 glasovalo za.

ZA so glasovali: Miha Bitežnik, Igor Bizimoski, Ljubka Čargo, Gabrijel Fišer,
Tanja Gregorič, Miloš Grilanc, Tomaž Horvat, Barbara Kante, Matija Kogoj, Petra Kokoravec, Tina Krog, Erika Lojk, Mišel Mitrović, Boža Mozetič, Damjana Pavlica, Stjepan Pavusa, Andrej Pelicon, Alan Pertovt, Erika Podgornik Rijavec, Neđat Šalja, Marko Tribušon, Dragica Vidmar, Tanja Vončina, Sandi Vrabec, Marjan Zahar, Elena Zavadlav Ušaj, Lara Žnidarčič.

Predlog za overitelja zapisnika je bil sprejet.

Samo Turel, župan:
Prehajamo na določitev dnevnega reda. Predlog dnevnega reda ste prejeli. Dajem predlog dnevnega reda v razpravo. Želi kdo razpravljati? Če ne, prehajam na glasovanje za sprejem dnevnega reda. 

Glasovanje teče. Od 28 svetnikov jih je 27 glasovalo za.

ZA so glasovali: Miha Bitežnik, Igor Bizimoski, Ljubka Čargo, Gabrijel Fišer,
Tanja Gregorič, Miloš Grilanc, Tomaž Horvat, Barbara Kante, Matija Kogoj, Petra Kokoravec, Tina Krog, Erika Lojk, Mišel Mitrović, Boža Mozetič, Damjana Pavlica, Stjepan Pavusa, Andrej Pelicon, Alan Pertovt, Erika Podgornik Rijavec, Neđat Šalja, Marko Tribušon, Dragica Vidmar, Tanja Vončina, Sandi Vrabec, Marjan Zahar, Elena Zavadlav Ušaj, Lara Žnidarčič.

Dnevni red je bil sprejet.

Ugotavljam, da je bil sprejet naslednji dnevni red:
1. Predlog Odloka o ustanovitvi Javnega zavoda Kulturni dom Nova Gorica, v drugi obravnavi
2. Predlog Sklepa o porabi presežka prihodkov nad odhodki Ljudske univerze Nova Gorica iz preteklih let.

Prehajam na 1. točko dnevnega reda

Ad 1
Predlog Odloka o ustanovitvi Javnega zavoda Kulturni dom Nova Gorica, v drugi obravnavi

Samo Turel, župan:
Gradivo ste prejeli. Za to točko je poročevalka Marinka Saksida, vodja Oddelka za družbene dejavnosti, ki ji dajem besedo.

Poročevalka mag. Marinka Saksida, vodja Oddelka za družbene dejavnosti:
Pozdravljeni. Pred vami je predlog Odloka o ustanovitvi Javnega zavoda Kulturni dom Nova Gorica v drugi obravnavi. Kot je bilo pojasnjeno že pri prvi obravnavi, v prvi vrsti odlok usklajujemo z veljavno zakonodajo, z Zakonom o uresničevanju javnega interesa za kulturo in Zakonom o javnih financah. Ker pa ta odlok dlje časa ni bil podrobneje posodobljen, smo pripravili nov odlok. Kar je novega pri tem odloku, je to, da med naloge javnega zavoda dodajamo izvajanje dolgoročnih učinkov EPK in predlaga pa se tudi, da se v javnem zavodu ustanovijo tri nove organizacijske enote. V primerjavi s prvo obravnavo smo spremenili določilo tretjega odstavka 14. člena odloka, ki je določal, kdo imenuje predstavnika uporabnikov oziroma zainteresirane javnosti. Namesto na predlog dialoške skupine Mestne občine Nova Gorica v kulturi predlagamo, da tega člana imenuje župan na predlog Regionalnega stičišča nevladnih organizacij za severnoprimorsko goriško regijo, kot je to na primer urejeno pri javnem zavodu GO!2025. V obrazložitvi pa smo še povzeli oziroma dopolnili vse, kar je bilo odgovorjeno na pripombe pri prvi obravnavi. Hvala.

Samo Turel, župan:
Hvala lepa. Odpiram razpravo. Želi kdo razpravljati? Naj najprej povem, da smo tik pred sejo dobili še eno izjavo, podpisano s strani nekaj posameznikov, ki smo vam jo tudi po elektronski pošti preposlali. Odpiram razpravo. Želi kdo razpravljati? Možnost je seveda tudi vlaganje amandmajev. Besedo ima svetnik Oton Mozetič.

Oton Mozetič, svetnik:
Lep pozdrav vsem, hvala za besedo. V prvem branju sem opozoril na več vprašanj, ki so po mojem ključna za odgovorno odločanje o tem odloku. Danes ugotavljam, da v predlogu, ki ga imamo pred seboj, nimamo odgovorov na ta vprašanja. Ponovim jih še enkrat. Ne vemo, kaj natančno sestavlja dediščino EPK, ne vemo, kateri programi naj bi se izvajali v letu 2027, ne vemo, koliko zaposlenih bomo potrebovali za to, ne vemo, kakšne bodo finančne posledice za občinski proračun, ne vemo niti, kakšna bodo dejanska razmerja med Kulturnim domom in dejavnostmi, ki se danes predstavljajo kot dediščina EPK. Zato se mi postavlja vprašanje, ali s tem odlokom sploh urejamo dediščino EPK. Kot prilogo odloka bi pričakoval seznam projektov, ciljev, partnerstev, kadrovskih potreb in finančnih potreb. Tega v odloku ni. Danes s tem predlogom ne urejamo dediščine EPK, ampak predvsem spreminjamo organizacijsko strukturo Kulturnega doma, dediščina EPK pa je vsebinsko vprašanje. Predlagani odlok pa daje organizacijski odgovor na vprašanje, ki sploh še ni opredeljeno. Kulturni dom je bil ustanovljen kot osrednji javni zavod za izvajanje kulturnih programov. Sedaj mu dodajamo razvojne, koordinacijske, mednarodne in nasledstvene funkcije, ne da bi jasno opredelili njihovo vsebino. Zato se upravičeno postavlja vprašanje, ali nastaja institucija z jasno identiteto ali pa skupek različnih nalog, katerih medsebojna povezanost ni dovolj premišljena. Bojim se, da nastaja situacija, v kateri ni več ne povsem Kulturni dom, hkrati pa ne rešuje niti dediščine EPK. Namesto jasne rešitve dobivamo organizacijski hibrid, za katerega ne vemo, katere naloge bo dejansko opravljal in koliko bo stal. Po mojem mnenju bi moral mestni svet najprej odločiti o vsebini dediščine, šele nato o organizacijski obliki njenega upravljanja. Vlagamo pa amandma, ki po mojem mnenju v resnici na večino teh zadev odgovori in jih omogoči. Predlagamo, da se odloku doda določba med prehodne določbe, po kateri mestni svet pred začetkom izvajanja nove javne službe sprejme program upravljanja dediščine EPK, v katerem bodo opredeljeni snovna in nesnovna dediščina EPK, cilji in programi, nosilci izvajanja, kazalniki uspešnosti ter okvirne finančne in kadrovske posledice.
Gre za minimalno varovalko, ki zagotavlja, da bo ustanovitelj vedel, kaj upravlja, kdo bo to izvajal in koliko bo to stalo. V skupini, ki smo podpisali ta amandma, menimo, da je takšna zahteva razumna, odgovorna in v interesu tako mestnega sveta kot občanov. Če mi dovolite, lahko ta amandma preberem. Mislim, da sem ga oddal elektronsko, s podpisi pa ga bom prinesel. V 27. členu odloka se doda nov odstavek, ki se glasi: »Pred začetkom izvajanja javne službe iz 15. alineje prvega odstavka 4. člena tega odloka Mestni svet Mestne občine Nova Gorica sprejme program upravljanja dediščine EPK, ki opredeli snovno in nesnovno dediščino EPK, cilje, programe, nosilce izvajanja, kazalnike uspešnosti ter okvirne finančne in kadrovske posledice izvajanja te javne službe.« Naj še enkrat obrazložim zadevo. Predlagani odlok uvaja novo javno službo in nov organizacijski oddelek za dolgoročne učinke EPK. Mestni svet pred sprejemom trajnih organizacijskih sprememb ni seznanjen s tem, katere vsebine bodo predmet upravljanja, kakšni bodo cilji in nove dejavnosti, kakšne kadrovske potrebe bodo nastale in kakšne finančne obveznosti bo prevzela mestna občina. Amandma ne posega v koncept dediščine in v tem odloku se to ne spreminja ter ne preprečuje izvajanja dolgoročnih učinkov projekta. Zagotavljam, da Mestni svet kot ustanovitelj pred začetkom izvajanja nove javne službe sprejme vsebinsko, organizacijsko in finančno opredelitev dediščine EPK ter o njej sprejme posebno odločitev. To bi bilo to. Vam pa še prinesem gor. 

Samo Turel, župan:
Hvala lepa. Želi še kdo razpravljati? Ugotavljam, da je amandma sprejet in pravilno vložen ter da ima deset podpisanih svetnic oziroma svetnikov. Besedo dajem svetniku Gabrijelu Fišerju.

Gabrijel Fišer, svetnik:
Hvala lepa za besedo. Svetnicam in svetnikom napovedujem svojo podporo odloku tudi v drugem branju. Prav tako sem med podpisniki tega amandmaja in tudi v tej skrbi za finančno in siceršnjo strukturo zavoda po novi organizacijski shemi vidim smiselnost. Mislim, da je to koristno. Ravnokar sem preletel tudi pisanje predstavnikov, ki smo ga dobili na elektronsko pošto. Glede tega sem mnenja, da smo zadevo pripeljali do točke, ko je potrebno to dolgo zgodbo oziroma sago zaključiti in odlok spraviti pod streho. Nadaljnje odlašanje s tem bi samo odpiralo nek nov poligon za dodatne politične boje, česar pa si mislim, da ne želimo. Treba je predvsem obvarovati na eni strani kulturno ponudbo Nove Gorice, na drugi strani pa vse tiste pozitivne učinke, ki smo jim bili priča tudi zaradi same Evropske prestolnice kulture. Mislim, da smo svetniki vsi toliko odgovorni, da bomo tudi spremljali, kako se bo ta zgodba naprej razvijala potem, ko bo ta odlok spravljen pod streho, in da bomo tudi naprej pokazali neko enotnost in konstruktivnost pri iskanju novega direktorja tega zavoda. To je ključno. Odlok je sicer pomemben, ampak še bolj pomembno je, da tak zavod vodi prava oseba. Upam, da bo tukaj nastopil čas za širino, da bomo pogledali super partes in določili nekoga, ki bo znal to peljati naprej. Moje sporočilo je, da upam, da bo konsenz pri sprejetju tega čim večji in da bomo čez nekaj let rekli, da smo pravzaprav imeli nekaj od tega. Prav je, da se mnenja razlikujejo, ampak v neki točki je potrebno tudi potegniti črto in sprejeti kompromis. Hvala.
Samo Turel, župan:
Hvala lepa. Besedo ima svetnica Elena Zavadlav Ušaj.

Elena Zavadlav Ušaj, svetnica:
Hvala, župan, za besedo. Lep pozdrav vsem prisotnim. Najprej se bom zahvalila, ker ste upoštevali glede dialoške skupine in ste zdaj to prenesli na stičišče, kar se mi zdi v redu glede na to, kar smo skozi razpravo tudi poudarili. Kar se tiče predloga amandmaja, moram reči, da tako kot smo ga podpisali v svetniški skupini Demokrati, ga tudi zagovarjamo. Mislimo, da je dejansko odgovor na obe pisanji, ki smo ju prejeli, tako od civilne iniciative, ki smo ga prejeli že včeraj oziroma predvčerajšnjim, ne vem točno kdaj, kot tudi na to, kar smo tik pred sejo prejeli. Res je, da nisem uspela natančno prebrati, ampak kolikor sem prebrala, točno to izpostavlja glede dediščine in pomislekov, kako in kam se bo preneslo. Glede na iniciativo in glede na ostale, ki so zajeti v tem drugem pisanju, mislim, da bi svetniki s tem amandmajem lahko naredili tisto, kar verjetno vsi od nas pričakujejo, tudi tisti, ki so bili v sam EPK vključeni. S tem bi pokazali enotnost Mestnega sveta, da smo prisluhnili tako kreativcem v programu kot zainteresirani javnosti, in bi s podporo tega amandmaja tudi dopolnili predlog odloka ter ga potrdili. Če bo amandma sprejet, bomo v svetniški skupini Demokrati odlok podprli. Hvala.

Samo Turel, župan:
Hvala lepa. Želi še kdo razpravljati? Naj sam povem svoje mnenje o tem odloku. Sicer vsebina gre v pravo smer, sem pa zelo skeptičen do tega, ali je to materija, ki se jo ureja z odlokom. Bojim se namreč, da sprejem takega amandmaja preveč posega v programsko avtonomijo samega javnega zavoda. Mislim, da je to bolj predmet programa dela novega direktorja ali direktorice, ker bi s takim amandmajem, taka je moja bojazen, lahko dobili očitek, da se politika vtika v program in v programsko avtonomijo samega javnega zavoda. Če ni drugih prijavljenih k razpravi. Svetnica Elena, replika? Na koga? Nisem nikogar posebej imenoval niti posebej izpostavljal. Povedal sem samo svoje mnenje, tako kot ste predlagatelji amandmaja povedali svoje mnenje, zato mislim, da replika ni potrebna. Prehajam na glasovanje. Glede na to, da smo prejeli amandma, bomo najprej glasovali o vloženem amandmaju, ki ga je podal prvopodpisani Oton Mozetič.

AMANDMA

V 27. členu odloka se doda nov odstavek, ki se glasi:

»Pred začetkom izvajanja javne službe iz 15. alineje prvega odstavka 4. člena tega odloka Mestni svet Mestne občine Nova Gorica sprejme program upravljanja dediščine EPK, ki opredeli snovno in nesnovno dediščino EPK, cilje, programe, nosilce izvajanja, kazalnike uspešnosti ter okvirne finančne in kadrovske posledice izvajanja te javne službe.«

Glasovanje teče. Od 30 svetnikov jih je 10 glasovalo za, proti jih je glasovalo 17.
ZA so glasovali: Gabrijel Fišer, Tanja Gregorič, Tina Krog, Boža Mozetič, Oton Mozetič, Damjana Pavlica, Stjepan Pavusa, Erika Podgornik Rijavec, Neđat Šalja, Elena Zavadlav Ušaj.

PROTI: Miha Bitežnik, Igor Bizimoski, Ljubka Čargo, Miloš Grilanc, Barbara Kante, Petra Kokoravec, Erika Lojk, Mišel Mitrović, Andrej Pelicon, Alan Pertovt, Andrej Šušmelj, Marko Tribušon, Dragica Vidmar, Tanja Vončina, Sandi Vrabec, Ana Zavrtanik Ugrin, Lara Žnidarčič.

Amandma ni bil sprejet.

Samo Turel, župan:
Zdaj pa prehajam na glasovanje še o odloku v celoti, v predloženem besedilu, torej originalnem. 

SKLEP

Sprejme se Odlok o ustanovitvi javnega zavoda Kulturni dom Nova Gorica, v drugi obravnavi, v predloženem besedilu.

Glasovanje teče. Od 30 svetnikov jih je 19 glasovalo za, proti so glasovali 4.

ZA so glasovali: Miha Bitežnik, Igor Bizimoski, Ljubka Čargo, Gabrijel Fišer, Tanja Gregorič, Miloš Grilanc, Tomaž Horvat, Barbara Kante, Petra Kokoravec, Erika Lojk, Mišel Mitrović, Andrej Pelicon, Alan Pertovt, Andrej Šušmelj, Marko Tribušon, Dragica Vidmar, Tanja Vončina, Sandi Vrabec, Ana Zavrtanik Ugrin.

PROTI: Boža Mozetič, Oton Mozetič, Stjepan Pavusa, Elena Zavadlav Ušaj.

Odlok je bil sprejet.

Samo Turel, župan:
S tem je ta točka dnevnega reda zaključena. Zdaj pa prehajamo na naslednjo, 2. točko dnevnega reda.

Ad 2
Predlog Sklepa o porabi presežka prihodkov nad odhodki Ljudske univerze Nova Gorica iz preteklih let

Samo Turel, župan:
Gradivo ste prejeli. Za to točko je poročevalka gospa Nada Uršič Debeljak, direktorica Ljudske univerze Nova Gorica, ki jo prosim za kratko obrazložitev.

Poročevalka Nada Uršič Debeljak, direktorica Ljudske univerze Nova Gorica:
En lep dober dan vsem skupaj. Zelo sem vesela, da sem danes imela možnost priti na izredno sejo, kajti prejšnji teden sem zamudila. Se opravičujem, ampak sem bila na seji občinskega sveta Šempeter-Vrtojba, in ko sem priletela sem, je bila moja točka že mimo, tako da mi je žal, ampak ni uspelo. Danes se pogovarjamo o tem, da sprejmemo sklep porabe presežka prihodkov nad odhodki preteklih let LUNG-a. To je zdaj še zadnja taka odločitev, da se končno zaključi s temi presežki. Zgodba presežkov se je začela leta 2014. Podpisani sta bili dve pogodbi, ena za leto 2015 in 2016 in potem še ena za obdobje 2017–2022. Skladno s to pogodbo je LUNG vsako leto, če govorim o teh zadnjih šestih letih, določen denar, okvirno 21.000 EUR, namenil različnim izobraževanjem občanov, pa še opremi in investicijam skladno z odlokom. Na dan 31. 1. 2025 je v naših računovodskih evidencah še 50.940,75 EUR teh nerazporejenih presežkov. Vsa leta je bil dogovor z občinami ustanoviteljicami, da 30.000 EUR ostane zavodu za varnost. Tu moram poudariti, da LUNG ni navadni javni zavod. LUNG je javni zavod, ki nima stabilnega financiranja, kar pomeni, da se financiramo večinoma iz projektov. Lahko se zgodi, da je konec leta tudi negativni poslovni izid, in rabimo teh 30.000 EUR za varnost, da lahko pokrijemo, če pride do presežka odhodkov nad prihodki. Tako za letošnje leto ostane še 20.940,75 EUR in predloga sta dva, za kaj bi ta denar namenili. Moram reči, da je ta predlog obravnaval naš svet zavoda in se je z njim strinjal. Prav tako so seznanjeni vsi župani občin ustanoviteljic in mu ne nasprotujejo. Jaz pa zdaj to predstavljam na vseh občinskih svetih, da dobimo vse sklepe. Prva točka, kamor bi se namenili ti presežki prihodkov nad odhodki iz preteklih let, je v znesku za vse občine 7.344,33 EUR, delež Mestne občine Nova Gorica pa je 2.787,44 EUR, za delovanje Zeliščnega centra Grgarske Ravne. Naj razložim. LUNG je septembra 2025 dobil v upravljanje, na željo Mestne občine Nova Gorica, Zeliščni center Grgarske Ravne, ki je kar dolgo sameval in na nek način propadal. V tem času je ponovno zaživel. Bilo je marsikaj za urediti, od čiščenja do popravil in vsega ostalega, tako da je to zdaj urejeno. Od decembra dalje so se odvijale različne dejavnosti, ki jih je ekipa na LUNG-u pripravljala skladno z mesecem in s tem, kar se v posameznem mesecu dogaja. Temu smo potem prilagodili delavnice, izobraževanja, seminarje, plese oziroma karkoli je pač bilo. Velika dodana vrednost tega centra je kuhinja, velika opremljena kuhinja, tako da lahko tam izvajamo tudi kulinarične dejavnosti, za katere je velik interes. Z mestno občino smo se dogovorili, da LUNG to prevzame v upravljanje do konca avgusta. Pogodba je sicer za nedoločen čas, ampak konec avgusta se pogovorimo in pogledamo, ali je LUNG to še pripravljen in sposoben peljati naprej. Zdaj ugotavljamo, da do konca leta denar ne bo zadoščal. Zato je predlog Mestne občine Nova Gorica, da ta presežek, o katerem sem govorila, 7.344,33 EUR, ki je ostal iz prejšnje pogodbe za izvajanje delavnic, namenimo za ta namen. V bistvu zdaj tam izvajamo različne delavnice in izobraževanja, gre za isti namen, samo na drugi lokaciji. Na vas je, da se odločite, ali bi lahko še od septembra do decembra izvajali dejavnosti s pomočjo tega presežka. Kaj bo potem v letu 2027, je nova zgodba. Zaenkrat dobro kaže. Tudi druge občine ustanoviteljice se strinjajo, tudi če to ni njihov objekt. Povsod povem, da so tam delavnice in dejavnosti vse brezplačne ter da je odprto za vse. Tudi spremljamo obisk. Prihajajo seveda največ iz mestne občine in lokalne skupnosti, ampak tudi iz drugih občin ustanoviteljic. Poudarila bi, da smo poleg stavbe, ki je kar velika, dobili v upravljanje še njivo in vrt, tako da se zdaj ukvarjamo tudi s tem. Res je daleč preveč dela za vse. Nekaj sredstev smo pridobili preko Ministrstva za vzgojo in izobraževanje za oživitev vrta in njive preko študijskih krožkov. Kaj bo naprej, ne vem. Vi zdaj odločate samo o tem, ali se strinjate, da del tega nerazporejenega presežka gre za delovanje centra od septembra do decembra. To je prvi predlog. Drugi del predloga za porabo pa je za opremo. To je bilo tudi v vseh prejšnjih pogodbah. Tu gre za to, da potrebujemo zavese za upravo in učilnice. Moram reči, da se nam je zgodila ena dobra stvar v letošnjem letu. V LUNG-u se to redko kdaj zgodi, da smo kot kolateralno dobrobit dobili obnovo in izolacijo fasade za tisti del, kjer smo pod glasbeno šolo. Drugi del ne. Tam so zamenjali tudi okna in zato je bilo tam potrebno menjati tudi zavese, ker je bilo vse dotrajano in so jih odstranili. Ravno tako so dotrajane zavese po učilnicah. Potrebujemo možnost zatemnitve, kajti izvajamo izobraževanja čez cel dan in, kot veste, se zdaj uporablja IKT oprema, tako da je to nujno. Druga postavka je večja pisarniška omara in regal za kopirni stroj, potem pa še dva prenosna računalnika. LUNG izvaja dejavnosti veliko tudi po terenu in prenosne računalnike potrebujemo ves čas. Če je kakšno vprašanje, z veseljem odgovorim. Če ne, pa še enkrat samo povem: delež Mestne občine Nova Gorica pri nakupu opreme iz naših presežkov je 7.097 EUR, za delovanje Centra Grgarske Ravne pa 2.787 EUR. Hvala.

Marko Tribušon, podžupan:
Hvala lepa poročevalki, direktorici gospe Nadi Uršič Debeljak, za podane podatke in poročilo. Gradivo je bilo dodeljeno v obravnavo Odboru za kulturo, šolstvo in šport in prosim predsednika, gospoda Alana Pertovta, za pojasnilo.

Alan Pertovt, predsednik Odbora za kulturo, šolstvo in šport:
Hvala za besedo. Odbor za kulturo, šolstvo in šport na predlog sklepa ni imel pripomb in mestnemu svetu predlaga, da ga sprejme. Hvala.

Marko Tribušon, podžupan:
Hvala tudi predsedniku odbora. Odpiram razpravo za svetnike in svetnice. Ker očitno ni prijavljenih na razpravo, zaključujem razpravo in predlagam, da sprejmemo 

SKLEP

Sprejme se Sklep o porabi presežka prihodkov nad odhodki Ljudske univerze Nova Gorica iz preteklih let, v predloženem besedilu.

Glasovanje teče. Od 29 svetnikov jih je 27 glasovalo za.

ZA so glasovali: Miha Bitežnik, Igor Bizimoski, Ljubka Čargo, Gabrijel Fišer, Tanja Gregorič, Miloš Grilanc, Tomaž Horvat, Barbara Kante, Matija Kogoj, Petra Kokoravec, Tina Krog, Erika Lojk, Mišel Mitrović, Boža Mozetič, Damjana Pavlica, Stjepan Pavusa, Andrej Pelicon, Alan Pertovt, Erika Podgornik Rijavec, Neđat
Šalja, Andrej Šušmelj, Marko Tribušon, Dragica Vidmar, Tanja Vončina, Sandi Vrabec, Marjan Zahar, Ana Zavrtanik Ugrin.

Sklep je bil sprejet.

Marko Tribušon, podžupan:
Hvala lepa direktorici in tudi vam, svetnice in svetniki, za udeležbo. Na svidenje. Lepe dopuste. Seja je zaključena ob 18.29. Hvala lepa vsem, srečno na počitnicah, se vidimo po dopustih.


Šalini Goljevšček						Samo Turel
Podsekretarka za pravne zadeve				Župan	





OVERITELJA ZAPISNIKA:



__________________                                                           __________________
Neđat Šalja                           		Miha Bitežnik

